醉歌
作者：溫庭筠
朝代：唐

paragraphs: 簷柳初黃燕新乳，曉碧芊綿過微雨。
樹色深含臺榭情，鶯聲巧作煙花主。
錦袍公子陳杯觴，撥醅百甕春酒香。
入門下馬問誰在，降堦握手登華堂。
臨邛美人連山眉，低抱琵琶含怨思。
朔風繞指我先笑，明月入懷君自知。
勸君莫惜金樽酒，年少須臾如覆手。
辛勤到老慕簞瓢，於我悠悠竟何有。
洛陽盧仝稱文房，妻子脚禿舂黃糧。
阿耋光顏不識字，指麾豪儁如驅羊。
天犀壓斷朱鼹鼠，瑞錦驚飛金鳳皇。
其餘豈足霑牙齒，欲用何能報天子。
駑馬垂頭搶暝塵，驊騮一日行千里。
但有沈冥醉客家，支頤瞪目持流霞。
唯恐南國風雨落，碧蕪狼籍棠梨花。